ଓଡ଼ିଶାର ବରଗଡ଼ ଜିଲ୍ଲାରେ ସୂଚନା ଦେଇ ଆସୁଛି ମୃତ୍ୟୁ । କର୍କଟ (କ୍ୟାନ୍ସର) ଯୋଗୁ ମୃତ୍ୟୁ ଏଠିକାର ନିତିଦିନିଆ ଘଟଣା ପାଲଟିଛି ।
ଭୋଇପାଲି ଗାଁର ୫୫ ବର୍ଷୀୟ ଜପା ପ୍ରଧାନଙ୍କ ପରିବାରରେ ବୟସାଧିକ ମୃତ୍ୟୁ ଅପେକ୍ଷା କର୍କଟ ରୋଗ ଯୋଗୁ ଅଧିକ ମୃତ୍ୟୁ ହୋଇଛି ।
ଗତ କେଇ ଦଶନ୍ଧି ମଧ୍ୟରେ ରକ୍ତ କର୍କଟ ଯୋଗୁ ବାପା, ଦୁଇ ଦାଦା ଓ ପିଉସୀଙ୍କୁ ଜପା ହରାଇ ସାରିଲେଣି ।
ଏବେ କର୍କଟ ତାଙ୍କ ବର୍ତ୍ତମାନର ପିଢ଼ିକୁ ଗ୍ରାସ କରିଛି । ୨୦୧୫, ଜୁଲାଇରୁ ପୁତୁରା ବଳରାମ ପ୍ରଧାନ ଯକୃତ କର୍କଟରେ ପୀଡ଼ିତ ।
ମୁଁ ବୁଝି ପାରୁନି କର୍କଟ କାହିଁକି ମୋ ପରିବାରକୁ ହନ୍ତସନ୍ତ କରୁଛି ବୋଲି କୁହନ୍ତି ଜପା । ଭୋଇପାଲିର ଗାଁର କେବଳ ଏହି ଗୋଟିଏ ପରିବାର କର୍କଟ ଆକ୍ରାନ୍ତ ନୁହନ୍ତି ।
୨୦୧୨ରେ ୨୦ ବର୍ଷୀୟା ଝିଅକୁ ଚର୍ମ କର୍କଟରେ ହରାଇବା ପରଠାରୁ ଅବସରପ୍ରାପ୍ତ ଶିକ୍ଷକ କୃଷ୍ଣଚନ୍ଦ୍ର ବାରିକ ଶୋକାତୁର ଅଛନ୍ତି ।
ତେବେ ତାଙ୍କ ୪୫ ବର୍ଷୀୟା ପଡ଼ୋଶୀ ରୁକ୍ମିଣୀ ପ୍ରଧାନ ଆଶ୍ଚର୍ଯ୍ୟଜନକ ଭାବେ ସ୍ତନ କର୍କଟରୁ ମୁକୁଳି ପାରିଛନ୍ତି ।
କର୍କଟ ୨୦୧୧ରେ ସ୍ୱୀକୃତିପ୍ରାପ୍ତ ସାମାଜିକ ସ୍ୱାସ୍ଥ୍ୟ କର୍ମୀ ବାସନ୍ତୀ ଭୁଇଙ୍କ ଘରେ ପ୍ରବେଶ କରିଥିଲା । ଭାଇଙ୍କୁ ସେ ମସ୍ତିଷ୍କ କର୍କଟରେ ହରାଇଥିଲେ ।
ଏହି ଶୋକରୁ ମୁକୁଳି ନଥିବା ବେଳେ ତାଙ୍କ ମା'ଙ୍କର ଯକୃତ କର୍କଟରେ ମୃତ୍ୟୁ ହୋଇଥିଲା । ଗାଁର ୨ ଶହ ଘର ମଧ୍ୟରୁ ଅତିକମରେ ୧୫ ପରିବାର କର୍କଟ ସହ ଲଢ଼େଇ କରୁଛନ୍ତି ବୋଲି ସେ କହିଛନ୍ତି ।
ବରଗଡ଼ ଜିଲ୍ଲାର ସର୍ବାଧିକ ପ୍ରଭାବିତ ଦୁଇଟି ବ୍ଲକ ମଧ୍ୟରୁ ଭେଡେନ ବ୍ଲକରେ ରହିିଛି ଭୋଇପାଲି । ଅନ୍ୟ ବ୍ଲକଟି ହେଲା ଅତାବିରା ।
ଭୋଇପାଲି ଆଖପାଖ ଗ୍ରାମବାସୀ ସାମ୍ବାଦିକଙ୍କୁ ଦେଖିଲେ ନିଜ ଦୁଃଖ କାହାଣୀ ବଖାଣିଥାନ୍ତି । ଏଥିରୁ ସମଗ୍ର ବରଗଡ଼ ଜିଲ୍ଲାରେ ମହାମାରୀ ବ୍ୟାପି ଚାଲିଥିବା ସ୍ପଷ୍ଟ ହୋଇଛି ।
ଏହି ଗ୍ରାମୀଣ ଜିଲ୍ଲାର ୬ଟି ଗାଁ ଗସ୍ତ କରି ଜଣେ ସାମ୍ବାଦିକ ୭୨ ଘଣ୍ଟା ମଧ୍ୟରେ ଅତିକମରେ ୧୫ଟି କର୍କଟ ଜନିତ ମୃତ୍ୟୁ ଜାଣିବାକୁ ପାଇଥିଲେ ।
ଆହୁରି ଅନେକ ଏହି ମାରକ ବ୍ୟାଧି ସହ ସଂଗ୍ରାମରତ । ଜିଲ୍ଲାର ୧୨୪୯ଟି ଗାଁରେ କର୍କଟ କାୟାବିସ୍ତାର କରି ୧୪ ଲକ୍ଷ ବାସିନ୍ଦାଙ୍କୁ ନିଜ କବଳକୁ ନେଇ ସାରିଛି ।
ନିକଟସ୍ଥ ସମ୍ବଲପୁର ଜିଲ୍ଲାର ବୀର ସୁରେନ୍ଦ୍ର ସାଏ ଇନଷ୍ଟିଚ୍ୟୁଟ ଅଫ ମେଡିକାଲ ସାଇନ୍ସେସ ଏଣ୍ଡ ରିସର୍ଚ୍ଚର ଫାର୍ମାକୋଲଜି ବିଭାଗ ଡାକ୍ତର ଅଶୋକ ପାଣିଗ୍ରାହୀ କହିଛନ୍ତି ଯେ, ଜରାୟୁ ମୁଖ କର୍କଟର ପ୍ରାବଲ୍ୟ ରହିଥିବା ବେଳେ ସ୍ତନ, ମସ୍ତିଷ୍କ ଓ ଗଳା, ପାକସ୍ଥଳୀ, ଫୁସଫୁସ, ରକ୍ତ, କୋଲୋରେକ୍ଟାଲ ଓ ଜରାୟୁ କର୍କଟ ମଧ୍ୟ ଏଠି ହେଉଛି ।
୧୯୯୦ରୁ ବରଗଡ଼ରେ କାର୍ଯ୍ୟରତ ଡାକ୍ତର ରାମ ପୁରୋହିତ କହିଛନ୍ତି କର୍କଟ ଆମ ଜୀବନଶୈଳୀରେ ପ୍ରବେଶ କରିସାରିଛି ।
ପ୍ରତ୍ୟକ୍ଷ କିମ୍ବା ପରୋକ୍ଷ ଭାବେ ପ୍ରତ୍ୟେକ ପରିବାର ଏହାଦ୍ୱାରା ପ୍ରଭାବିତ ହୋଇଛନ୍ତି ।ଡାକ୍ତର ପୁରୋହିତଙ୍କ ଉକ୍ତିକୁ ସମର୍ଥନ କରିଛନ୍ତି ବରଗଡ଼ ଜିଲ୍ଲାରେ କାର୍ଯ୍ୟରତ ଡାକ୍ତର ରାଜେଶ ତ୍ରିପାଠୀ ।
୨୦୦୫ରୁ ସ୍ଥାପିତ ତାଙ୍କ ୫୦ ଶଯ୍ୟା ବିଶିଷ୍ଟ ସାଇ କୃପା ନର୍ସିଂ ହୋମକୁ ପ୍ରତି ମାସରେ ୧୦-୧୫ ଜଣ କର୍କଟ ରୋଗୀ ଆସିଥାନ୍ତି ।
ନର୍ସିଂ ହୋମରେ ପ୍ରତି ମାସରେ ହେଉଥିବା ଅସ୍ତ୍ରୋପଚାର ମଧ୍ୟରୁ ଅତିକମରେ ପାଞ୍ଚଟି କର୍କଟଜନିତ ବୋଲି ସେ କହିଛନ୍ତି ।
ଓଡ଼ିଶାରେ କିପରି କର୍କଟ କାୟା ବିସ୍ତାର କରୁଛି ଜାଣିବା ପାଇଁ ପାଣିଗ୍ରାହୀ ରାଜ୍ୟର ୨୩ଟି ଜିଲ୍ଲାର ସ୍ଥିତି ଅନୁଧ୍ୟାନ କରିଥିଲେ ।
୨୬.୩ % କର୍କଟ ରୋଗୀଙ୍କ ସହ ବରଗଡ଼ ଜିଲ୍ଲା ଅଧିକ ପ୍ରଭାବିତ ବୋଲି ସେ ଜାଣି ପାରିଥିଲେ । ସେ ସଂଗ୍ରହ କରିଥିବା ତଥ୍ୟରୁ ଜଣାପଡ଼ିଛି ପଶ୍ଚିମ ଓଡ଼ିଶାରେ କର୍କଟ ରୋଗୀଙ୍କ ସଂଖ୍ୟା ଲଗାତର ବଢ଼ି ଚାଲିଛି ।
୨୦୧୪-୧୫ରେ ସମୁଦାୟ ୧୦୧୭ ରୋଗୀ ଚିହ୍ନଟ ହୋଇଥିଲେ । ଏହି ସଂଖ୍ୟା ବଢ଼ି ୨୦୧୫-୧୬ରେ ୧୦୬୬ ଓ ୨୦୧୬-୧୭ରେ ୧୦୯୮ରେ ପହଞ୍ଚିଥିଲା ।
ଅକ୍ଟୋବର ୨୦୧୮ରେ ପ୍ରକାଶିତ ଓଙଝଜ ଔକ୍ଟଙ୍କକ୍ସଦ୍ଭବକ୍ଷ କ୍ଟଲ ଊରଦ୍ଭଗ୍ଧବକ୍ଷ ବଦ୍ଭୟ ଗରୟସମବକ୍ଷ ଝମସରଦ୍ଭମରଗ୍ଦ ରେ ତାଙ୍କ ସନ୍ଦର୍ଭ ପ୍ରକାଶିତ ହୋଇଥିଲା ।
ଜାମୁର୍ଦ୍ଦା ଗାଁର ସବୁଜିମା ଭରା ଧାନ କ୍ଷେତ ଓ ସରୁ ଗଳି ରାସ୍ତା ଦେଇ ଯିବା ବେଳେ ବାୟୁମଣ୍ଡଳରେ ଭରି ଯାଇଥିଲା ଉକ୍ରଟ କୀଟନାଶକ ଗନ୍ଧ ।
ସେଠି ଲୁହ ଛଳ ଛଳ ଆଖିରେ ବସିଥିଲେ ସୁଧାଂଶୁ ବାରିକଙ୍କ ମା । ମୋ ୧୧ ବର୍ଷର ପୁଅ ଯେତେଥର ପଚାରୁଛି ମୁଁ ସ୍କୁଲ କାହିଁକି ଯାଉନି ସେତେବେଳେ ମୋ ପାଟି ଖନି ମାରିଯାଉଛି ।
ତାକୁ ରକ୍ତ କର୍କଟ ହୋଇଛି ବୋଲି କହିବା ପାଇଁ ମୋର ସାହସ ହେଉନି । ମାତ୍ର ଛଅ ମାସ ମଧ୍ୟରେ ପିଲାଟିର ଓଜନ ହ୍ରାସ ପାଇବା ସହ ଏତେ ଦୁର୍ବଳ ହୋଇ ପଡ଼ିଛି ଯେ, ସେ ସ୍କୁଲର ବୋଝ ସମ୍ଭାଳି ପାରିବ ନାହିଁ ।
ସୁଧାଂଶୁଙ୍କ ବାପା ମହେଶ ଜଣେ କୃଷି ଶ୍ରମିକ । କିଛି କିଲୋମିଟର ଦୂରରେ ଥିବା କୁଟପାଲି ଗାଁର ଗଣେଶ ମଧ୍ୟ ଜଣେ କୃଷି ଶ୍ରମିକ ।
କର୍କଟର ଦୁର୍ଭାଗ୍ୟଜନକ ସୂତ୍ରରେ ସୁଧାଂଶୁଙ୍କ ସହ ଯୋଡ଼ି ହୋଇଛନ୍ତି ଗଣେଶଙ୍କ ୪୦ ବର୍ଷୀୟା ଭଉଣୀ ହର ପ୍ରଧାନ ।
ଅନ୍ଧାରିଆ ଏକ ବଖୁରିଆ ଘରେ ଏକ ଛୋଟ ଖଟିଆ ଉପରେ ଦୁର୍ବଳ, ଚଳତଶକ୍ତିବିହୀନ ଅବସ୍ଥାରେ ସେ ଶୋଇ ରହିଛନ୍ତି ।
ଦୁଇ ବର୍ଷ ହେଲା ତାଙ୍କ ଯୋନିରୁ ଅନବରତ ରକ୍ତସ୍ରାବ ହୋଇଚାଲିଛି । ଅନେକ ସମୟରେ ଶାଢ଼ୀ ରକ୍ତରେ ଭିଜି ଯାଉଛି ବୋଲି କହିଛନ୍ତି ଭାଇ ଗଣେଶ ।
ଗର୍ଭାଶୟ କର୍କଟରେ ପୀଡ଼ିତ ବିଧବା ହର ଜଣେ ମାନସିକ ରୋଗୀ । ସେ ନିଜ କାମ କରିପାରନ୍ତି ନାହିଁ । ପ୍ରଥମ ଥର ସେ ଡାକ୍ତରଖାନାରେ ରକ୍ତ ନେଇ ପାରିନଥିଲେ ।
ଏବେ ଆଉ ଡାକ୍ତରଖାନା ଯିବାକୁ ଆର୍ଥିକ ସମ୍ବଳ ନାହିଁ ବୋଲି କହିଛନ୍ତି ହତାଶ ଗଣେଶ । ହନ୍ତସନ୍ତ ହେବା ଅପେକ୍ଷା ସେ ମରିଗଲେ ଭଲ ହୁଅନ୍ତା ବୋଲି ତାଙ୍କ ଭାଇ କହିଛନ୍ତି ।
ନିଜ ପରିବାର ଉପରକୁ ମାଡ଼ି ଆସିଥିବା ବିପତ୍ତିର କାରଣ ଗଣେଶ କିମ୍ବା ମହେଶ ଜାଣି ପାରୁନାହାନ୍ତି ।ଏହି ବିପତ୍ତିର ଖିଅ ଧାନ ଚାଷରେ ରହିଛି ବୋଲି କହିଛନ୍ତି ଅତାବିରା ବିଧାୟକ ସ୍ନେହାଙ୍ଗିନୀ ଛୁରିଆ ।
ସମ୍ବଲପୁରର ହୀରାକୁଦ ନଦୀବନ୍ଧ ଯୋଗୁ ବରଗଡ଼ ପ୍ରଚୁର ପାଣି ପାଏ । ଏଠାକାର ସମସ୍ତ ଚାଷୀ ଅଧିକ ପାଣି ଦରକାର କରୁଥିବା ଧାନ ଚାଷ କରନ୍ତି ।
ବରଗଡ଼ ଏତେ ପାଣି ପାଏ ଯେ ଏଠିକାର ଚାଷୀ ଥରେ ବଦଳରେ ବର୍ଷକୁ ଦୁଇ ଥର ଧାନ ବୁଣନ୍ତି । ୨୦୧୮ ଖରିଫ ଋତୁରେ ସମୁଦାୟ .୩୪ ନିୟୁତ ହେକ୍ଟର ଚାଷଯୋଗ୍ୟ ଜମି ମଧ୍ୟରୁ .୨୪ ନିୟୁତ ହେକ୍ଟର ଜମିରେ ଧାନ ଚାଷ ହୋଇଥିଲା ।
ଛୋଟିଆ ବରଗଡ଼ ଜିଲ୍ଲାକୁ ଓଡ଼ିଶାର ଭାତହାଣ୍ଡି କୁହାଯାଏ ।ପ୍ରାୟ ୧୫ ବର୍ଷ ତଳେ ଜଳ ସଙ୍କଟ ଥିବା ଆନ୍ଧ୍ର ପ୍ରଦେଶ ଓ ପଡ଼ୋଶୀ ଅଞ୍ଚଳରୁ ଚାଷୀମାନେ ବରଗଡ଼ ଚାଲି ଆସିଥିଲେ ।
ସେମାନେ ଅଭ୍ୟାସଗତ ଭାବେ କୀଟନାଶକ ସିଞ୍ଚନ କରନ୍ତି । ବରଗଡ଼ର ସ୍ଥାୟୀ କୃଷକମାନେ କ୍ରମେ ସେହି ପ୍ରଥା ଅନୁକରଣ କଲେ ।
ଏହା ହିଁ ସମସ୍ୟାର ମୂଳ କାରଣ ବୋଲି ସେ କୁହନ୍ତି । ଚାଷୀମାନେ ପାଇରୋଥ୍ରେଡ, ଅରଗାନୋଫସଫେଟ, ଥିଓକାର୍ବାମେଟ ଓ ନିଓନିକୋଟେନାଇଡ ଭଳି କୀଟନାଶକ ବ୍ୟବହାର କରନ୍ତି ।
ବିଶ୍ୱ ସ୍ୱାସ୍ଥ୍ୟ ସଂଗଠନ ତରଫରୁ ଏହାକୁ ମଣିଷ ସ୍ୱାସ୍ଥ୍ୟ ଲାଗି ବିପଦଜନକ ବର୍ଗ-୨ରେ ସାମିଲ କରାଯାଇଛି ।
ବର୍ଗ-୧ ଅଧିକ ବିପଦଜନକ । ତେବେ ବର୍ଗ ୨ରେ ଥିବା କୀଟନାଶକଗୁଡ଼ିକ ମଣିଷର ସ୍ୱାସ୍ଥ୍ୟ ଓ ପରିବେଶ ଉପରେ କୁପ୍ରଭାବ ପକାଏ ବୋଲି ସମ୍ବଲପୁର ବିଶ୍ୱବିଦ୍ୟାଳୟର ପ୍ରଫେସର ବି.ଆର ମହାନନ୍ଦ ୨୦୧୬ରେ ପ୍ରକାଶିତ ସନ୍ଦର୍ଭ Impact of Pesticides on Farmer's Health of Western Odisha ରେ ଲେଖିଛନ୍ତି ।
ବିଜ୍ଞାନ ସମ୍ପର୍କିତ ଲେଖାଗୁଡ଼ିକରେ କୀଟନାଶକ ଯୋଗୁ ବରଗଡ଼ରେ କର୍କଟ ହେଉଥିବା ଉଲ୍ଲେଖ ରହିଛି ବୋଲି ପାଣିଗ୍ରାହୀ କହିଛନ୍ତି ।
ସାଧାରଣତଃ ୫୦ ବର୍ଷରୁ ଅଧିକ ବୟସ୍କ ଲୋକ କର୍କଟ ରୋଗାକ୍ରାନ୍ତ ହୋଇଥାନ୍ତି । କୀଟନାଶକର ପ୍ରଭାବ ବିସ୍ତାର ହେବା ପାଇଁ କିଛି ବର୍ଷ ଲାଗିଥାଏ ।
ସରକାର ଭୂତଳ ଜଳ ସଂକ୍ରମଣ ନେଇ କୌଣସି ପରୀକ୍ଷଣ କରିନାହାନ୍ତି ।ଚାଷୀମାନେ ଦୀର୍ଘ ସମୟ ଧରି କୀଟନାଶକ ସଂସ୍ପର୍ଶରେ ରହନ୍ତି ।
ଏହାକୁ ସୁରକ୍ଷିତ ଭାବେ କିପରି ବ୍ୟବହାର କରିବେ ସେ ସମ୍ପର୍କରେ ସେମାନଙ୍କର କୌଣସି ଜ୍ଞାନ ନାହିଁ କି ତାଲିମ ମଧ୍ୟ ମିଳିନାହିଁ ।
ନିଜ ଗବେଷଣାରୁ ମହାନନ୍ଦ ଆବିଷ୍କାର କରିଛନ୍ତି ଯେ, କୀଟନାଶକ ବ୍ୟବହାର କରୁଥିବା ୧୧ % ଧାନ ଚାଷୀ ଏହା କ୍ଷତିକାରକ ବୋଲି ଜାଣନ୍ତି ନାହିଁ, ସେହିପରି କୀଟନାଶକ ଡବା ଉପରେ ରହିଥିବା ନିର୍ଦ୍ଦେଶାବଳୀକୁ ୩୫ % ଚାଷୀ ମାନନ୍ତି ନାହିଁ, ୧୮ % ଚାଷୀ କୀଟନାଶକ ଡବାରେ ବ୍ୟବହାର ବିଧି ରହିଥିବା କଥା ଜାଣନ୍ତି ନାହିଁ ।
ପ୍ରାୟ ୬୪ % କୀଟନାଶକ ଛିଞ୍ଚିବା ବେଳେ କୌଣସି ସୁରକ୍ଷା ଉପକରଣ ଯେପରିକି ଗ୍ଲୋଭସ, ବୁଟ, ଟାୱେଲ, ଫୁଲ ପ୍ୟାଣ୍ଟ ଓ ଫୁଲ ସାର୍ଟ ବ୍ୟବହାର କରନ୍ତି ନାହିଁ ।
କୀଟନାଶକ କର୍କଟ ରୋଗ ସୃଷ୍ଟିକାରୀ, ହେଲେ ଗରିବ ଚାଷୀମାନେ ପୋକ ଦାଉରୁ ଫସଲ ବଞ୍ଚାଇବାକୁ ଏହାକୁ ବ୍ୟବହାର କରନ୍ତି ବୋଲି ବରଗଡ଼ କୃଷି ବିଜ୍ଞାନ କେନ୍ଦ୍ରର ମୁଖ୍ୟ ଅନୀଲ କୁମାର ସ୍ୱାଇଁ କହିଛନ୍ତି ।
ଉଦାହରଣ ସ୍ୱରୂପ ୨୦୧୭ରେ ଚାଷୀମାନେ ଚକଡ଼ା ପୋକ ଆକ୍ରମଣକୁ ଫସଲ ବଞ୍ଚାଇବା ପାଇଁ ଅଧିକ କୀଟନାଶକ ଛିଞ୍ଚିଥିଲେ ।
ହେଲେ ଚକଡ଼ା ଆକ୍ରମଣରେ ୯୫ % ଫସଲ ନଷ୍ଟ ହୋଇ ଯାଇଥିଲା ।କୀଟନାଶକ ୮୦ % କୀଟଙ୍କୁ ମାରିଦିଏ, ହେଲେ ଚକଡ଼ା ଖୁବ ଶୀଘ୍ର ବ୍ୟାପେ ।
ମାଈ ଚକଡ଼ା ପୋକ ମାତ୍ର ୨୦ ଦିନରେ ୨୫୦ କୀଟଙ୍କୁ ଜନ୍ମ ଦିଏ । ୨୦୧୭ରେ ଗ୍ରୀଷ୍ମ ଋତୁ ଅଧିକ ଦିନ ରହିଥିଲା ଓ ଶୀତ ଆସିବା ବିଳମ୍ବ ହୋଇଥିଲା ।
ଚକଡ଼ା ପୋକଙ୍କ ବଂଶ ବିସ୍ତାରରେ ଏହି ଜଳବାୟୁ ସହାୟକ ହୋଇଥିଲା ।କୀଟନାଶକ ବିକ୍ରେତାଙ୍କ ପାଇଁ ଏହା ଭଲ ସମୟ ଥିଲା ।
କୀଟନାଶକ ବ୍ୟବହାର ୨୦୧୬ରେ ୪୪୦.୭୦୨ ଟନ ଥିବା ବେଳେ ୨୦୧୭ରେ ୭୧୩.୮୬୭ ଟନରେ ପହଞ୍ଚିଥିଲା ।
କୀଟନାଶକକୁ ଫସଲର ତ୍ରାଣକର୍ତ୍ତା ଭାବେ ସଜାଇ ବିକ୍ରେତାମାନେ କ୍ଷେତରେ ମାଗଣାରେ ପକାଇଥିଲେ ।
କୀଟନାଶକକୁ ପ୍ରୋତ୍ସାହନ ଦେବା ଜାରି ରହିଥିବା ବେଳେ କୌଣସି କୀଟନାଶକ ବିଫଳ ହେଲେ କମ୍ପାନୀ ତାକୁ ନୂଆ ନାଁ ଦେଇ ପୁଣି ବିକ୍ରି କରେ ।
ସୁରକ୍ଷିତ ଜୈବ କୀଟନାଶକ ବ୍ୟବହାରର ବାର୍ତ୍ତା ବିକ୍ରେତାମାନଙ୍କ ମହାତ୍ୱାକାଂକ୍ଷୀ ଉଦ୍ୟମ ଆଗରେ ଫିକା ପଡ଼ି ଯାଇଥିଲା ବୋଲି ସ୍ୱାଇଁ କହିଛନ୍ତି ।
ତେବେ ଜୈବ କୀଟନାଶକ ମହଙ୍ଗା ଓ ଫଳାଫଳ ପ୍ରଦର୍ଶନ ପାଇଁ ଅଧିକ ସମୟ ନେଇଥାଏ । ସବୁ ଚାଷୀ ଏହାକୁ ବ୍ୟବହାର କରିପାରନ୍ତି ନାହିଁ ।
ବିଶ୍ୱ ବ୍ୟାଙ୍କ ରିପୋର୍ଟ ଅନୁଯାୟୀ ଭାରତର କମ୍ ଆୟ କରୁଥିବା ରାଜ୍ୟ ମଧ୍ୟରେ ଓଡ଼ିଶାର ସ୍ଥାନ ସପ୍ତମ ।
ଗରିବ ରାଜ୍ୟର ବାସିନ୍ଦାଙ୍କ ଉପରେ କର୍କଟର ଦାଉ ଲୋକଙ୍କ ଆର୍ଥିକ ସ୍ଥିତିକୁ ଦୋହଲାଇ ଦେଇଛି । ଉଦାହରଣ ସ୍ୱରୂପ, ପୁଅର କେମୋଥେରାପି ପାଇଁ ମହେଶ ୧.୫ ଲକ୍ଷ ଟଙ୍କା ଋଣ ନେଇଛନ୍ତି ।
ଅଧା କେମୋ ସରିନଥିବା ବେଳେ ତାଙ୍କ ପାଖରେ ଆଉ ମାତ୍ର ୨୦ ହଜାର ଟଙ୍କା ଅଛି । ଦୈନିକ ଆଣ୍ଟଇ-ବାୟୋଟିକ ମଧ୍ୟ ଖାଇବାକୁ ପଡ଼େ ।
ଚାରିଟି ଟାବଲେଟ ଥିବା ଷ୍ଟ୍ରିପର ଦାମ ୭୦୦ ଟଙ୍କା । ମହେଶ ଏବେ ଗାଁର ଅନ୍ୟମାନଙ୍କ ଭଳି ଆର୍ଥିକ ସହାୟତା ପାଇଁ ମୁଖ୍ୟମନ୍ତ୍ରୀ ରିଲିଫ ପାଣ୍ଠିକୁ ଆବେଦନ କରିଛନ୍ତି ।
ସେହିପରି ମେହନା ଗାଁର ୬୦ ବର୍ଷୀୟ ମୋହନ କାମ୍ପାଙ୍କ ଡାହାଣ କାନରେ ଅଡିଟୋରି କେନାଲ କର୍କଟ ହୋଇଛି । ହେଲେ ଚିକିତ୍ସା ପାଇଁ ପାଖରେ ଅର୍ଥ ନାହିଁ ।
ଡାକ୍ତର ତାଙ୍କୁ ୩୦୦ କିଲୋମିଟର ଦୂର କଟକର ଆଚାର୍ଯ୍ୟ ହରିହର କର୍କଟ ଗବେଷଣା କେନ୍ଦ୍ରକୁ ରେଫର କରିଛନ୍ତି ।
ମେ ମାସରେ ତାଙ୍କୁ ଔଷଧ ଦିଆ ଯାଇଥିଲା ଓ ଦୁଇ ମାସ ପରେ ଆସିବାକୁ କୁହା ଯାଇଥିଲା । ପାଖରେ ପଇସା ନାହିଁ ।
ଡ୍ରାଇଭର ଓ ମଜୁରିଆ ଭାବେ କାମ କରୁଥିବା ଦୁଇ ପୁଅ ମୋ ପାଖକୁ ପଇସା ପଠାନ୍ତି । ହେଲେ ସେମାନଙ୍କ ରୋଜଗାର ସୀମିତ ।
ତେଣୁ ଆଉ ଡାକ୍ତରଖାନା ଯାଇ ଲାଭ କ'ଣ ବୋଲି କୁହନ୍ତି ମୋହନ ।ବରଗଡ଼ରେ କର୍କଟ ଚିକିତ୍ସା ସହଜ ନୁହେଁ ।
ଜିଲ୍ଲାରେ ମାତ୍ର ଗୋଟିଏ ସରକାରୀ ଡାକ୍ତରଖାନା ଓ ତିନିଟି ୫୦ ଶଯ୍ୟା ବିଶିଷ୍ଟ ବେସରକାରୀ ଡାକ୍ତରଖାନା ରହିଛି ।
ସରକାରୀ ଡାକ୍ତରଖାନାରେ ରୋଗୀଙ୍କ ଲମ୍ବା ଧାଡ଼ି ଲାଗିଥାଏ । କାରଣ ରାଜ୍ୟ ସରକାର ସମସ୍ତ ସରକାରୀ ଡାକ୍ତରଖାନାରେ ମାଗଣା କେମୋଥେରାପି ପ୍ରଦାନ କରୁଛନ୍ତି ।
କିନ୍ତୁ ଡାକ୍ତରଖାନାରେ ଏମଆଇଆଇ ପରୀକ୍ଷା, ଏଣ୍ଡୋସ୍କପି କିମ୍ବା ସିଟି ସ୍କାନ ଭଳି ମୌଳିକ ସୁବିଧା ନାହିଁ ।
ବେସରକାରୀ ଡାକ୍ତରଖାନାରେ ଏଣ୍ଡୋସ୍କପି ପାଇଁ ୨ ହଜାର ଟଙ୍କା, ସିଟି ସ୍କାନ ପାଇଁ ୨ରୁ ୫ ହଜାର ଟଙ୍କା ଦେବାକୁ ପଡ଼େ ।
ଡାକ୍ତରମାନେ ଅଧିକ ସୁବିଧା ଥିବା ନିକଟସ୍ଥ ଭିଏସଏସ ହସ୍ପିଟାଲକୁ ରୋଗୀଙ୍କୁ ରେଫର କରନ୍ତି । ରୋଗୀଙ୍କ ଭିଡ଼ ଯୋଗୁ ବାଧ୍ୟ ହୋଇ ଡାକ୍ତରଖାନାର ୩୦ ଶଯ୍ୟା ବିଶିଷ୍ଟ କ୍ୟାନସର ୟୁନିଟରେ ୨୬୦ ରୋଗୀଙ୍କୁ ରଖାଯାଇଛି ।
ଡାକ୍ତରଖାନାରେ ମାତ୍ର ତିନି ଜଣ କର୍କଟ ବିଶେଷଜ୍ଞ ଓ ୧୩ ନର୍ସ ଅଛନ୍ତି ।ଏହି ଭିଡ଼ ଯୋଗୁ କିଛି ରୋଗୀ ଭୁଲ ପରୀକ୍ଷଣର ଶିକାର ହୁଅନ୍ତି ।
ରେମଣ୍ଡା ଗାଁର ସଂଯୁକ୍ତା ଶତପଥୀଙ୍କ ପେଟ ଫୁଲିଥିବାରୁ ୨୦୧୭ରୁ ଅନେକ ଡାକ୍ତରଖାନାର ଚକ୍କର କାଟୁଛନ୍ତି ।
ପାକସ୍ଥଳୀ କର୍କଟ ପାଇଁ ତାଙ୍କର ଅସ୍ତ୍ରୋପଚାର ପରେ ସେ କେମୋ ନେଇଥିଲେ । ହେଲେ ପୁଣି ଜୁନ ୨୦୧୮ରେ ସମସ୍ୟା ଆରମ୍ଭ ହେଲା ।
ଡାକ୍ତରମାନେ କହିଲେ ତାଙ୍କୁ ଅଲସର ହୋଇଛି ।ଏହି ବିପତ୍ତି ସ୍ୱୀକାର କରିବାକୁ ସରକାର ନାରାଜ ଓ ପ୍ରାରମ୍ଭିକ ସର୍ବେକ୍ଷଣ ପାଇଁ ବି ପ୍ରସ୍ତୁତ ନାହାନ୍ତି ବୋଲି ପୁରୋହିତ କହିଛନ୍ତି ।
ଓଡ଼ିଶା ବ୍ୟବସ୍ଥିତ ଭାବେ କର୍କଟ ସମ୍ପର୍କରେ ତଥ୍ୟ ସଂଗ୍ରହକାରୀ ସଂସ୍ଥା ଜାତୀୟ କ୍ୟାନସର ରେଜିଷ୍ଟ୍ରିର ଅଂଶ ନୁହେଁ ।
ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଏହି କାମ ଶୀଘ୍ର ଆରମ୍ଭ ହେବ ବୋଲି ଘୋଷଣା କରିଥିବା ବେଳେ ଏଯାଏଁ ସେପରି କିଛି ପରିଲକ୍ଷିତ ହେଉନାହିଁ ।
ଡିଟିଇ ପକ୍ଷରୁ ଏକ ବିସ୍ତୃତ ପ୍ରଶ୍ନାବଳୀ ରାଜ୍ୟ ସ୍ୱାସ୍ଥ୍ୟ ମନ୍ତ୍ରୀ ନବ କିଶୋର ଦାସ ଓ ରାଜ୍ୟ ସ୍ୱାସ୍ଥ୍ୟ କମିଶନର ପ୍ରମୋଦ କୁମାର ମେହେର୍ଦ୍ଦାଙ୍କ ନିକଟକୁ ପଠାଯାଇ ସମସ୍ତ ତଥ୍ୟ ପ୍ରମାଣ ସତ୍ତେ୍ୱ ସରକାର କାହିଁକି ବରଗଡ଼ରେ କର୍କଟ ରୋକିବା ପାଇଁ ପଦକ୍ଷେପ ନେଉନାହାନ୍ତି ବୋଲି ପ୍ରଶ୍ନ କରା ଯାଇଥିଲା ।
ସେମାନଙ୍କ ଠାରୁ ଏଯାଏଁ ଉତ୍ତର ମିଳିନାହିଁ । ମେହେର୍ଦ୍ଦାଙ୍କୁ ବାରମ୍ବାର ଫୋନ କରା ଯାଇଥିଲେ ବି ସେ ଫୋନ ଉଠାଇ ନଥିଲେ ।
ବରଗଡ଼ର ଡାକ୍ତରମାନେ ଏକମତ ଯେ ଶୀଘ୍ର ଚିହ୍ନଟ ହେଲେ କର୍କଟ ରୋଗରେ ମୃତ୍ୟୁ ସଂଖ୍ୟା କମିବ ଓ ବରଗଡ଼ରେ ଏକ କ୍ୟାନସର ଡାକ୍ତରଖାନାର ଆବଶ୍ୟକତା ରହିଛି ।
ହେଲେ ସରକାର ଟାଟା ମେମୋରିଆଲ ହସ୍ପିଟାଲର ଏକ ଶାଖା କଟକରେ ଖୋଲିବାକୁ ଚାହୁଁଛନ୍ତ । କଟକରେ ପୂର୍ବରୁ ଏକ କ୍ୟାନସର ହସ୍ପିଟାଲ ଅଛି ।
ଟାଟା ମେମୋରିଆଲ ହସ୍ପିଟାଲକୁ ବରଗଡ଼ରେ ସ୍ଥାପନ କରିବାକୁ ସ୍ୱେଚ୍ଛାସେବୀ ସଂଘ ୟୁନାଇଟେଡ ଫୋରମ ଫର କ୍ୟାନସର ତରଫରୁ ୨୦୧୮ରେ କେନ୍ଦ୍ର ପେଟ୍ରୋଲିୟମ ଓ ପ୍ରାକୃତିକ ବାଷ୍ପ ମନ୍ତ୍ରୀ ଧର୍ମେନ୍ଦ୍ର ପ୍ରଧାନଙ୍କୁ ଚିଠି ଲେଖାଯାଇଛି ।
ଜାନୁଆରୀ ୨୦୧୯ରେ ରାଜ୍ୟ ସ୍ୱାସ୍ଥ୍ୟ ମନ୍ତ୍ରୀଙ୍କୁ ମଧ୍ୟ ଫୋରମ ତରଫରୁ ଚିଠି ଲେଖା ଯାଇଛି ।ସରକାରଙ୍କ ତରଫରୁ କୌଣସି ସାହାଯ୍ୟ ନମିଳିବାରୁ ତେଜଗୋଲା ଗାଁର ଚାଷୀ ସରୋଜ କୁମାର ସାହୁ ସତର୍କତାମୂଳକ ପଦକ୍ଷେପ ନେବାକୁ ନିଷ୍ପତ୍ତି ନେଇଛନ୍ତି ।
ବାପା ଓ ଦାଦାଙ୍କୁ କର୍କଟରେ ହରାଇବା ପରେ ସେ ଏବେ ଜୈବିକ ଚାଷ କରୁଛନ୍ତି । ମୁଁ ଦାଦାଙ୍କୁ ଚିକିତ୍ସା ପାଇଁ କଟକ କ୍ୟାନସର ଡାକ୍ତରଖାନା ନେଉଥିଲି ।
ସେଠାକୁ ଚିକିତ୍ସା ପାଇଁ ଯାଇଥିବା ବହୁ ଚିହ୍ନା ପରିଚିତ ଲୋକଙ୍କୁ ଭେଟୁଥିଲି । ଏହା ବେଶ ହୃଦୟ ବିଦାରକ ଥିଲା ।
ମୁଁ ବୁଝି ପାରିଲି ଯେ କୀଟନାଶକ ଧୀମା ଜହର । ମୋର ସ୍ତ୍ରୀ ଓ ପୁଅ ଅଛନ୍ତି । ସେମାନଙ୍କ ଜୀବନକୁ ବିପଦରେ ପକାଇ ପାରିବି ନାହିଁ ବୋଲି ସାହୁ କହିଛନ୍ତି ।
ଏବେ ସେ ବ୍ୟୟବହୁଳ ଜୈବ କୀଟନାଶକ ବ୍ୟବହାର କରୁଛନ୍ତି । ତେବେ ଆଖପାଖ କ୍ଷେତରେ ଚାଷୀମାନେ ପ୍ରଚୁର କୀଟନାଶକ ବ୍ୟବହାର କରୁଥିବାରୁ କୀଟଗୁଡ଼ିକ ତାଙ୍କ କ୍ଷେତକୁ ଚାଲି ଆସୁଛନ୍ତି ।
ଅସୁବିଧା ହେଉଥିଲେ ବି ଅପେକ୍ଷା କରିବାକୁ ପ୍ରସ୍ତୁତ ବୋଲି କହିଛନ୍ତି ସାହୁ ।ବିପଦର ଏଇ କଳା ବାଦଲ ଭିତରେ ଆଶାର କିରଣ ପାଲଟିଛନ୍ତି ପ୍ରଯୁକ୍ତିବିଦଙ୍କ ଏକ ଦଳ ।
ଭୁବନେଶ୍ୱରରେ ସେମାନେ ରହୁଥିବା ବେଳେ ବରଗଡ଼ ପାଲଟିଛି ସେମାନଙ୍କ ଦ୍ୱିତୀୟ ଘର । ଏହି ଦଳର ନାମ ଉମିଦେଁ (ଆଶା) ।
ସେମାନେ ବରଗଡ଼ ଗସ୍ତ କରି ବିଭିନ୍ନ ସ୍ଥାନରେ କ୍ୟାମ୍ପ ଆୟୋଜନ କରନ୍ତି ଓ ଲୋକଙ୍କ ଘର ଘର ବୁଲି ସଅଳ କର୍କଟ ଚିହ୍ନଟ ପାଇଁ ଲୋକଙ୍କୁ ସଚେତନ କରାନ୍ତି ।
ସେମାନେ ପକେଟ ବୁକଲେଟ୍ କ୍ୟାନ୍ସର ଚାଳିଶା ଲୋକଙ୍କୁ ବାଣ୍ଟନ୍ତି । ଏହା ଓଡ଼ିଆରେ ଲେଖା ଯାଇଥିବା ବେଳେ ଲୋକଙ୍କୁ କ୍ୟାନ୍ସରର ସଅଳ ଚିହ୍ନଟ ପାଇଁ ସୂଚନା ପ୍ରଦାନ କରିଥାଏ ।
ଅଙ୍ଗନବାଡ଼ି କର୍ମୀଙ୍କ ପାଇଁ ଆୟୋଜିତ ଏକ କ୍ୟାମ୍ପରେ ଡିଟିଇ ଯୋଗ ଦେଇଥିଲା । ଆମେ ଏହି ଅଭିଯାନ ବେଳେ ଅନେକ ରୋଗୀଙ୍କୁ ଚିହ୍ନଟ କରିଛୁ ବୋଲି କହିଛନ୍ତି ଉମିଦେଁର ଅନ୍ୟତମ ପ୍ରତିଷ୍ଠାତା ନିତାଇ ପାଣିଗ୍ରାହୀ ।
ବରଗଡ଼ ବାସିନ୍ଦା ସଙ୍କଟରେ ଅଛନ୍ତି । ସରକାର ଏହାକୁ ସ୍ୱୀକାର କରି ପ୍ରଥମ ପଦକ୍ଷେପ ସ୍ୱରୂପ କ୍ୟାନ୍ସର ରେଜିଷ୍ଟ୍ରି ଆରମ୍ଭ କରିବା ଦରକାର ବୋଲି ସେ କହିଛନ୍ତି ।
*ପ୍ରସିଦ୍ଧ ଇଂରାଜୀ ପତ୍ରିକା ଡାଉନ ଟୁ ଆର୍ଥ ୧-୧୫ ଅକ୍ଟୋବର ସଂଖ୍ୟାରେ ଏହି ଲେଖା ପ୍ରକାଶ ପାଇଥିଲା । ସମୟପୋଯୋଗୀ ଓ ଉପାଦେୟ ହୋଇଥିବାରୁ ପାଠକଙ୍କ ପାଇଁ ଆମେ ଏହାର ଓଡିଆ ଅନୁବାଦ ପରିବେଷଣ କରୁଛୁ ।
This site uses Akismet to reduce spam. Learn how your comment data is processed.
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
